作者:劉燾
標題:八寶妝
內容:門掩黃昏，畫堂人寂，暮雨乍收殘暑。簾卷疏星門戶悄，隱隱嚴城鐘鼓。空街煙暝半開，斜日朦朧，銀河澄淡風悽楚。還是鳳樓人遠，桃源無路。惆悵夜久星繁，碧空望斷，玉簫聲在何處。念誰伴、茜裙翠袖，共攜手、瑤臺歸去。對修竹、森森院宇。曲屏香暖凝沈炷。問對酒當歌，情懷記得劉郎否。